पाएं अपने शहर की ताज़ा ख़बरें और फ्री ई-पेपरडाउनलोड करें
जोधपुर । शादी का एक साल पूरा होने से पहले ही गर्भवती गीता की मौत के मामले में सीबीआई को उसके पति वायुसैनिक विजयकुमार की तलाश है। गीता की संदिग्ध परिस्थितियों में एक साल पहले मौत हुई थी तो रतनगढ़ पुलिस ने सिर्फ उसकी सास को आरोपी मान कर चार्जशीट पेश कर दी, जबकि सीबीआई को पति और ससुर समेत पूरे घर वालों पर शक है। सीबीआई ने हाईकोर्ट के आदेश पर यह केस दर्ज कर दुबारा जांच शुरू की है। सीबीआई की एक टीम रतनगढ़ में छानबीन कर रही है, दूसरी ओर कानपुर चकेरी स्टेशन के एयर ऑफिसर कमांडिंग (एओसी) से विजय कुमार को हाजिर करने को कहा है ताकि उसे इंटेरोगेट किया जा सके। विजय कुमार फिलहाल कानपुर में एयरफोर्स के चकेरी स्टेशन पर तैनात बताया जा रहा है। गीता का ससुर भी सउदी अरब में बताया जाता है, सीबीआई उसे तलब करेगी और जांच पूरी होने तक पासपोर्ट जब्त करेगी।
गर्भ में 8 माह का बेटा और संदिग्ध मौत
रतनगढ़ निवासी ग्रेजुएट व बीएड गीता का विवाह 27 मार्च 2011 को वायुसैनिक विजय कुमार से हुआ था और 18 मार्च 2012 की रात गीता की पानी के टांके में डूबने से मौत हो गई। पोस्टमार्टम में पता चला कि गीता के गर्भ में 8 माह का बेटा भी था। उसके पिता ने 22 मार्च 2012 को हत्या का आरोप लगाया। पुलिस ने सिर्फ सास को गिरफ्तार कर चालान किया। वजह बताई कि गीता पीहर से अच्छी साड़ी नहीं लाई थी इसलिए सास ने झगड़ा किया था। पुलिस कार्रवाई से नाखुश पिता ने हाईकोर्ट में याचिका लगाई। हाईकोर्ट ने इस वर्ष 27 अपै्रल को यह केस सीबीआई को सौंपा और आठ माह में अन्य लोगों के खिलाफ जांच करने के आदेश दिए थे।
पुलिस जांच पर शक के कारण
डूबी थीं तो एक लीटर पानी ही कैसे निकला?
पुलिस ने करीब एक फीट के ढक्कन से गर्भवती को टांके में गिरना बताया।
टांके में डूब कर मरी और काफी समय बाद निकली तो पेट से एक लीटर पानी ही निकला।
सिर्फ साड़ी की बात पर गर्भ में बेटा लेकर गीता आत्महत्या नहीं कर सकती।
वायुसैनिक कार की मांग कर रहा था इसलिए गीता को मौत से 12 दिन पहले ही 6 मार्च को पीहर ले आए थे।
मौत से तीन दिन पहले 15 मार्च को ससुर गीता को पीहर से ले गया तब पिता ने कार के एक लाख रुपए दिए।
कार के शेष 4 लाख रुपए के लिए गीता से झगड़ा किया, पति की बात हुई, फिर गीता टांके में डूबी।
वायुसैनिक की तलाश, ससुर भी सउदी अरब से तलब
सीबीआई ने बीस दिन पहले केस दर्ज करने के बाद रतनगढ़ पुलिस से रिकॉर्ड कब्जे में लिया। वहां गीता के ससुराल वाले नहीं मिले। पति एयरफोर्स स्टेशन चकेरी, कानपुर में बताया गया और ससुर सुगनाराम सउदी अरब में। पति से कोई संपर्क नहीं होने पर जांच अधिकारी एसक्यू अली ने एसपी एनएस यादव के मार्फत चकेरी स्टेशन के एयर ऑफिसर कमांडिंग को लिखा है कि वे वायुसैनिक का पता लगा कर हाजिर कराए। घटना के दिन उसकी लोकेशन बताए और अवकाश का रिकॉर्ड भी दिया जाए। सीबीआई यह जानना चाहती है कि शादी के बाद पति कितनी बार अपने घर आया और उस रात उसने गीता से क्या बात की थी। ससुर सुगनाराम भी पेश नहीं हुआ तो उसका पासपोर्ट जब्त कराया जाएगा।
मृतका के पिता ने ससुराल वालों को कार के लिए दिए थे रुपए
पुलिस ने किया सिर्फ सास का चालान, सीबीआई को पति समेत पूरे परिवार पर शक, हाईकोर्ट ने कहा-एसपी के सुपरविजन में हो सीबीआई की तफ्तीश
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn